Ilyen változást hoz a „rabszolgatörvény”

Budapest — Jelentősen megváltozhat januártól a dolgozók helyzete, ha a parlament elfogadja Kósa Lajos (54) fideszes képviselő javaslatát, amit a szakszervezetek csak „rabszolgatörvénynek” neveznek.

Készülnek a szuperkupára: a Bayern már a Puskásban edz – Mutatjuk! – fotók

Az eredeti indítványt több ponton is módosították a héten, ezekkel együtt vesszük át a legfontosabb változásokat.

400 óra

Jelentősen megemelnék a túlmunkakeretet. Jelenleg évente 250 óra túlmunkára kötelezhető a dolgozó, ami kollektív szerződés esetén 300 óra is lehet. Jövőre ez már 400 órára növekedhet, ami azt jelenti, hogy akár minden szombaton elrendelhető lenne egy teljes munkanap ledolgozása. A túlmunka 400 órára emelése csak kollektív szerződéssel rendelhető el a legfrissebb módosító javaslat szerint.

– Aki többet akar dolgozni, és így többet keresni, azok előtt elhárulnak a bürokratikus akadályok – indokolt a kormány. Szijjártó Péter (40) külügyminiszter szerint az itthoni német cégek régóta szerették volna, hogy a beruházásaikhoz szükséges munkaerő a rendelkezésükre álljon.

Munkaidőkeret

Jelenleg 12 hónap a munkaidőkeret, vagyis egy éven belül kell elszámolni a szabadnapokkal és a túlórapénzekkel. Ez harminchat hónapra emelkedne, vagyis három év elteltével kell kifizetnie a munkáltatóknak a túlórapénzeket, és hároméves átlagban kell meglennie a napi nyolcórás munkanapnak.

Az érdekképviseletek szerint ez hatalmas kiszúrás a munkavállalókkal. – Teljesen követhetetlenné válhat a túlórák elkönyvelése. Ráadásul rendkívül hátrányos a dolgozók számára, hogy csak három év elteltével kapják meg a többletmunkáért járó többletpénzt – kifogásolta a Blikknek Kordás László, a Magyar Szakszervezeti Szövetség elnöke.

Az ábra legfontosabb paraméterek változásait mutatja/ Grafika: Séra Tamás

Kijátszható pótlék

A javaslat betenné a munka törvénykönyvébe, hogy a munkaidő-beosztás módosítására a munkavállaló kérésére vagy hozzájárulására is sor kerülhet. Ez pedig alkalmat adhat a munkáltatók számára, hogy megússzák a bérpótlék fizetését a túlmunkák után a BDO Magyarország szerint. – A munkavállaló hozzájárulásával módosított beosztás alapján végzett munka rendes munkaidőnek számít. Az a munkavállaló tehát, aki hozzájárul a beosztás módosításához, lemond a rendkívüli munkaidőre járó bérpótlékról, valamint ez a munkavégzés nem számítható bele a most bevezetendő, 400 órás túlórakvótába – hívta fel a figyelmet a tanácsadó cég.

Tüntetés és sztrájk várható

Szombaton kezdődik a tiltakozáshullám a rabszolgatörvény ellen. A szakszervezetek szervezésében a Parlamenthez vonulnak. Januártól sztrájkokkal tiltakoznak. Az MSZP és a Párbeszéd népszavazást kezdeményezne.